22/09/2014 | Administración LocalMunicipal
Corcubión
Anuncio de aprobación definitiva do Regulamento de utilización e cesión de edificios e locais socio-culturais do Concello de Corcubión

Anuncio de aprobación definitiva do Regulamento de utilización e cesión de edificios e locais socio-culturais do Concello de Corcubión. Ó non presentarse reclamacións durante o prazo de exposición o público, queda automaticamente elevado a definitivo o acordo plenario inicial, de data 17.07.2014, aprobatorio do Regulamento de utilización e cesión de edificios e locais socio-culturais do Concello de Corcubión, cuxo texto íntegro faise público, para o seu xeral coñecemento e en cumprimento do disposto no artigo 70.2, da Lei 7/1985, do 2 de abril, reguladora das bases de réxime local. TÍTULO I.–REGULACIÓN XERAL Artigo 1.–Finalidade e competencia. Os edificios e locais socio-culturais do Concello de Corcubión son infraestruturas municipais estables postas a disposición da cidadanía, que teñen como finalidade a participación dos colectivos veciñais na vida cultural e social municipal; así como o desenvolvemento de actividades socioculturais, educativas e institucionais promovidas polo Concello de Corcubión ou polos colectivos de cidadáns do concello. Estes edificios están dotadas de salóns de actos, aulas e locais, que precisan dunha regulación que facilite o seu funcionamento e o seu uso, para o que se articula o presente regulamento. A competencia municipal respecto desta materia está recoñecida no artigo 25.2 l) da Lei 7/1985, do 2 de abril, de bases de réxime local. Artigo 2.–Natureza e obxecto. Os edificios e locais municipais para uso socio-cultural son un ben de dominio público propiedade do Concello de Corcubión, que se destinan ó servizo cultural, social en xeral (educación, música, danza, gastronomía, etc.) ou outros fins de interese público, e como tales póñense a disposición de calquera persoa física ou xurídica que baixo as normas e ditames que impoña este ou calquera outro documento vinculante desexe facer uso deles. Enténdense por edificios e locais culturais municipais aqueles edificios, equipados para desenvolver actividades culturais de toda índole, e que se xestionan por parte do Concello ou mediante outras entidades a través de concesións. Artigo 3.–Edificios e locais culturais. O Concello de Corcubión conta con varios edificios hábiles para o desenvolvemento de actividades culturais. Sendo así, máis alá das directrices xerais, corresponderá a algún deles un apartado distinto dentro deste regulamento con cadansúa regulación específica. O listado de edificios obxecto deste documento son: ● Casa da Cultura, que consta de: – Biblioteca municipal. – Sala polivalente. – Salón de actos. ● Capela do Pilar. ● Edificio do antigo cárcere e locais individuais desta. ● Calquera outro espazo do Concello habilitado para actos e actividades culturais acharase sometido a esta mesma regulamentación, sempre e cando non teña a súa propia. Artigo 4.–Tipos de uso e cesión. Os edificios e locais socio-culturais municipais admiten os seguinte tipo de usos: – Uso polo propio Concello para o desenvolvemento das actividades socio-culturais que determine na súa programación anual. – Cesión de uso dun edificio ou local, a un usuario, persoa física ou xurídica, para o desenvolvemento de actividades socio-culturais. Esta cesión pode ser de varios tipos: a) Exclusivas ou compartidas, os espazos poderán ser cedidos a unha so beneficiario para o desenvolvemento das súas actividades, ou a varios, de xeito que poidan usalo de xeito compartido, determinando o Concello que horario lle corresponde a cada usuario. b) Anuais, mensuais, semanais ou para actos puntuais. c) Sometidas a taxa ou de valde. No caso das cesións exclusivas, que serán por un período non inferior a un ano, a entidade beneficiaria, en contraprestación polo uso do local, deberá desenvolver un programa cultural durante a vixencia da concesión, do que dará conta ó Concello, antes de realizalo e logo da súa execución. En calquera das cesións que se realicen deberá constar nas súas actividades o logo do Concello e indicar que o Concello é unha entidade colaboradora. Artigo 5.–Tipos de usuario e prelación de usuarios. Os citados locais desenvolven unha función socio-cultural, polo que o seu uso debe ser adecuado á súa natureza. Calquera emprego doutra índole non autorizado polo Concello pode incorrer en sancións establecidas pola normativa correspondente. Considerarase usuario dos edificios e locais toda persoa física ou xurídica que, previa solicitude e posterior aprobación pola administración, desenvolva as súas actividades nas instalacións ou manteña co Concello un acordo de cesión, en base a este documento e á Ordenanza Fiscal Reguladora correspondente. Establécese unha orde de preferencia para a reserva das instalacións socio-culturais conforme ao seguinte criterio: 1.º.–As actividades organizadas polo Concello de Corcubión de forma directa ou en colaboración con outras entidades.2.º.–As de asociacións con sede social no municipio de Corcubión que estean inscritas no correspondente rexistro municipal e non teñan ánimo de lucro. Dentro destas terán prioridade aquelas cuxo obxectivo fundacional sexa a promoción da cultura.3.º.–Agrupacións veciñais do municipio de Corcubión.4.º.–Entidades ou organismos de carácter privado que desexen levar a cabo actividades de tipo formativo: cursos, aulas, etc. COMPETENCIAS Artigo 6. Compételle ó Pleno da Corporación o exercicio das seguintes facultades: 1. Aprobación, modificación e revogación deste regulamento.2. Fixar as taxas pola utilización dos edificios socio-culturais. Artigo 7. Compételle á Alcaldía ou Concellaría competente en materia de cultura, previa delegación: 1. Dirixir e organizar os servizos dos edificios socio-culturais municipais.2. Coordinar a utilización dos edificios socio-culturais municipais e os programas de actividades que nelas se desenvolvan.3. Ditar as normas de utilización específicas de cada unha das instalacións socio-culturais municipais consonte cos principios que se recollen no presente regulamento.4. Outorgar as autorizacións precisas para a utilización dos edificios municipais.5. Autorizar a colocación de publicidade nos edificios.6. Impor as sancións que legal e regulamentariamente correspondan ás infraccións que poidan cometer os usuarios/as.7. O exercicio das demais facultades que lle sinalen as leis e as que asignadas ó Concello non se atribúan expresamente a outro órgano. Artigo 8. Correspóndelle á Concellaría competente en materia de Cultura: 1. A elaboración dos informes que lle soliciten a Alcaldía, a Comisión Informativa, ou o Pleno da Corporación.2. O establecemento de directrices de uso e do horario de utilización dos edificios socio-culturais.3. O establecemento dos prazos para a realización das solicitudes de uso dos edificios-socio-culturais.4. A proposta de convenios coas asociacións e entidades socio-culturais sobre utilización dos edificios.5. A resolución das incidencias ordinarias que xurdan na xestión dos edificios.6. Todas aquelas competencias que se lle asignen por delegación da Alcaldía. Artigo 9.–Dereitos e obrigas.9.1.–Obrigas. ● Respectar os horarios asignados e establecidos nos termos acordados. ● Destinar o espazo cedido á finalidade obxecto da concesión. ● Pagar as cantidades establecidas na correspondente Ordenanza fiscal reguladora nas condicións que nela se determinen. ● Os usuarios están obrigados a restablecer os espazos empregados ao seu estado orixinal despois de finalizar as actividades levadas a cabo, salvo que exista un acordo entre o Concello e o usuario que ditamine o contrario. Igualmente deberá subsanar calquera dano ou prexuízo producido. ● Respectar as zonas comúns dos locais que dispoñan delas. ● Os beneficiarios non teñen ningunha relación de dependencia co Concello. A Administración municipal non se fai responsable, nin directa nin subsidiariamente, dos danos persoais, materiais ou morais que poidan producirse dentro do local. O Concello non determina nin presta conformidade ás actividades realizadas nos locais cedidos. ● Nos espazos de uso exclusivo, queda por conta da entidade o mantemento e limpeza do local. Será a Administración municipal a que determine a quen corresponde o pagamento das subministracións de auga, electricidade, etc.9.2.–Dereitos. ● A recibir o local en plenas condicións de uso. ● Á elección das actividades, tanto no seu contido como na súa forma, que se realizarán no local no tempo que dure a cesión. ● Poderán, de o solicitaren, empregar o material do que dispón o local adxudicado ademais do propio da entidade. Tamén terán aceso as subministracións propias do establecemento: auga, electricidade etc. ● De se tratar dunha cesión por un período non inferior a 6 meses, terán dereito a unha copia das chaves do local, que quedará a criterio do concelleiro delegado a súa entrega. ● Poderase modificar o espazo sempre que non implique obras. Para estas últimas precisase o permiso do Concello. Artigo 10.–Solicitude e procedemento de concesión de uso. Este réxime é aplicable a totalidade dos edificios e locais socio-culturais do Concello, sen prexuicio da normas particulares que se poidan establecer para cada un deles.10.1.–A solicitude: ● As solicitudes realizaranse a través do Rexistro Xeral do Concello de Corcubión, en impreso normalizado, cunha antelación mínima de 7 días naturais respecto do inicio da actividade que se pretenda organizar. As solicitudes presentadas cunha antelación menor da indicada poderán ser desestimadas automaticamente. O Concello contestará á entidade organizadora nun prazo máximo de 5 días. ● Solicitude deberá ser subscrita pola persoa individual ou xurídica que represente a asociación ou colectivo, que deberá especificar horario, local solicitado, actividade que pretende realizar e tipo de cesión pretendida (puntual, semanal ou mensual; compartida ou exclusiva). ● Con carácter xeral xunto coa solicitude deberá achegarse unha breve descrición da actividade a realizar e o numero aproximado de usuarios. ● Deberá achegarse copia dilixenciada dos estatutos da entidade e do DNI do representante, sempre que non este inscrita no RMA. Cando se trate dun particular deberá presentar unha fotocopia do D. N. I. En caso de ser unha entidade non inscrita no RMA, aportarase tamén o seu CIF e o seu enderezo social. ● Nos casos en que o solicitante sexa unha persoa ou entidade que pretenda realizar unha actividade con carácter lucrativo, deberá presentar no momento da solicitude as licenzas pertinentes, unha memoria do proxecto, e pagar as taxas establecidas.10.2.–Procedemento: ● A vista da solicitude o Concelleiro delegado resolverá sobre a concesión ou non da autorización, e fixara as horas e días que nos que se concede o uso. ● As solicitudes presentadas poderán ser denegadas, cando se incumpran as formas, os prazos, non quede suficientemente aclarada a finalidade da mesma, ou veña motivada pola aplicación dos criterios de preferencia establecidos no artigo 5. Tamén poderá denegarse o uso cando operativamente non se poda xestionar esa reserva. ● Os acordos de cesión de uso, en calquera das súas modalidades, deberán expresar a finalidade concreta do destino dos bens, duración, así como os condicionamentos, garantías e limitacións que se consideren adecuadas. ● As cesións exclusivas terán unha duración máxima dun ano, que poderá ser prorrogado por acordo das partes. ● O Concello poderá, cando así o considere e en base as normas establecidas, rebocar o acordo de cesión dos seus locais. ● Nos casos de uso compartido os beneficiarios deberán decidir sobre os horarios de uso, sendo o Concello o órgano mediador en caso de conflito. Artigo 11.–Prohibicións. ● O uso dos locais fóra dos horarios establecidos. ● Desenvolver actividades distintas a aquelas propias da natureza da entidade beneficiaria. ● A practica de actividades de índole persoal que non teñan relación cos fins da entidade. ● Realizar calquera obra ou modificación da estrutura do local sen a autorización expresa do Concello. ● Queda prohibida a utilización dos espazos cedidos para a realización de actividades económicas, salvo que deriven de actuacións e sexan autorizadas polo Concello. ● Non se pode contar con servizo de bar nestas instalacións, nin consumir alcohol, tabaco ou calquera outro tipo de drogas. ● Non se poderán almacenar papeis, cartóns, nin material inflamable que pida por en perigo a seguridade dos usuarios. ● Non se poderá almacenar nos locais municipais ningún tipo de bebida alcohólica. ● Calquera outro acto contrario á Constitución e as leis do Estado. O incumprimento de calquera dos puntos anteriores poderá orixinar sancións e a perda da condición de usuario. TÍTULO II Normativa específica para os locais da Casa da Cultura municipal Artigo 12.–Normas da biblioteca. A biblioteca municipal é un servizo público que o Concello pon a disposición da cidadanía con carácter gratuíto. Débense cumprir as normas de convivencia propias de calquera biblioteca. O incumprimento será motivo de expulsión. Respectar e obedecer o persoal encargado do lugar. Uso dos computadores: – Os computadores deben ser ter un emprego correcto e acordo coa súa finalidade. – Ao finalizar a súa utilización deberase deixar o computador no mesmo estado no que se atopou. – Débense seguir as indicacións do persoal encargado da biblioteca en canto á utilización dos computadores. Empréstito de libros: O empréstito de libros está sometido as normas establecidas para a rede de bibliotecas de Galicia. É necesario obter a condición de socio para a utilización deste servizo. Artigo 13.–Normas da sala polivalente.13.1.–A sala polivalente conforma un espazo habilitado para pequenas representacións, exposicións, así como para a realización de talleres, aulas formativas ou xornadas, ou calquera outra actividade que o Concello previa solicitude autorice.13.2.–O uso da Sala Polivalente está suxeita a taxas por parte do Concello tal como se dispón na Ordenanza reguladora pertinente.13.3.–A solicitude deste espazo enmárcase dentro dos ditames establecidos neste regulamento, coas seguintes excepcións: 1. Non se poderá ceder en réxime de exclusividade.2. A cesión deste espazo será por períodos temporais puntuais que deben quedar ben definidos no momento da solicitude.3. A solicitude do espazo deberá facerse con sete días de antelación, como mínimo.4. Dentro da solicitude deberase especificar a pretensión ou non de cobrar polo acceso ou asistencia á actividade que se pretenda desenvolver dentro deste espazo, así como o importe desta. Artigo 14.–Normas salón de actos. O salón de actos é un espazo cuxo uso está destinado a acoller todo tipo de representacións, sexan estas musicais, dramáticas, líricas ou audiovisuais, ou calquera outro acto público que o Concello autorice. A autorización do uso do salón de actos está suxeita as taxas que polo Concello se determinen na correspondente Ordenanza. O apartado 13.3 do artigo anterior é aplicable a este local. Artigo 15.–Normativa específica para a capela do Pilar. A capela do Pilar é un local municipal habilitado como auditorio e sala de exposicións. A autorización do uso do salón de actos está suxeita as taxas que polo Concello se determinen na correspondente Ordenanza.15.1.–A solicitude deste espazo enmárcase dentro dos ditames establecidos neste regulamento, coas seguintes excepcións: 1. Poderase ceder en réxime de exclusividade, se ben o Concello poderá revocala cesión en calquera momento por necesidade municipais e que comunicará os interesados.2. A solicitude do espazo deberá facerse con 7 días de antelación, como mínimo.3. Dentro da solicitude deberase especificar a pretensión ou non de cobrar polo acceso ou asistencia á actividade que se pretenda desenvolver dentro deste espazo, así como o importe desta. Artigo 16.–Normativa específica para o edificio do antigo cárcere. O edificio do Antigo Cárcere acolle actualmente a Oficina de Información e Turismo, quedando libre o resto das salas (sala polivalente, cociña e hall) para posibles actividades socio-culturais, a cesión destes espazos rexerase polo disposto neste regulamento, tanto para a solicitude como para a concesión de uso, coas seguintes especialidades: – Para as solicitudes de cesión anuais deberase respetar as necesidade da Oficina de Información e Turismo, polo que quedan excluídos de cesión os espazos habilitados para a Oficina, así como o material que ten a súa disposición. – O Concello anualmente colabora na organización dunha Mostra de Artesanía neste edificio, que terá preferencia sobre calquera outra reserva para as mesmas datas. Artigo 17.–Actividades socio-culturais con monitor promovidas polo Concello.17.1.–O Concello de Corcubión organiza cursos de diversas actividades socio-culturais que se desenvolven o longo do ano; as actividades impartiranse de acordo coa programación aprobada polo alcalde ou concelleiro delegado de Cultura. O inicio dos cursos publicarase nos taboleiros de anuncios municipais, xunto coas normas específicas e de inscrición que rexeran a actividade. A realización das diferentes actividades ou cursos programados estará suxeita a un número mínimo de participantes inscritos a os mesmos, podendo o Concello cancelar ou non celebrar a actividade ou curso programado se non se alcanza ese número mínimo de participantes inscritos. Todos os usuarios, no inicio da actividade, deberan presentar, a folla de solicitude da inscrición nas actividades. No caso dos menores de idade, os pais serán os responsables da sinatura para autorizalos a participar nas actividades socio-culturais. Non se devolvera o diñeiro da cota de inscrición baixo ningún concepto, excepto presentación de un certificado médico que xustifique a imposibilidade de asistencia a actividade ou outra causa xustificada. Unha vez que o curso se inicie, non se devolverá o importe da inscrición en ningún caso.17.2.–Baixas nas actividades: a) Pola falta de pagamento da cota correspondente nos prazos establecidos. b) Ausencia por enfermidade. So se admitiran reservas de prazas para as baixas por enfermidade (con xustificante médico) por un tempo máximo dun mes. c) Por faltas inxustificadas a actividade. Estas faltas a actividade durante un mes, que superen os cinco días, serán motivo de baixa automática, sen ter preferencia para volver a mesma. d) Por faltas reiteradas. Estas faltas, aínda que estean xustificadas, se son superiores o 50% durante un período de dous meses. TÍTULO III.–INFRACCIÓNS E SANCIÓNS. PERDA DA CONDICIÓN DE USUARIO Artigo 18.–Causas. O incumprimento das obrigas que se deriven da condición de usuario poderá levar consigo a perda de tal condición, conforme o previsto na presente normativa e sen prexuízo da responsabilidade patrimonial ou de calquera outro carácter a que puidera dar lugar. Estes incumprimentos clasifícanse en leves e graves, segundo se detalla nos artigos seguintes. Artigo 19.–Incumprimentos leves.2. Considerase leve o incumprimento dalgunhas das obrigas dos usuarios cando a súa consecuencia non provoque o recoñecemento como grave.3. O trato incorrecto a calquera usuario, persoal técnico, etc.4. Causar danos leves de xeito voluntario na instalación, material ou equipamento das mesmas.5. Incumprimento das normas básicas de funcionamento. Artigo 20.–Incumprimentos graves.1. O incumprimento reiterado dalgunhas das obrigas dos usuarios.2. O maltrato, de palabra ou obra, a outros usuarios, espectadores, profesorado, ou empregados do edificio socio-cultural.3. Causar danos graves de xeito voluntario o edificio ou local, material ou equipamento das mesmas.4. Orixinar, por imprudencia ou neglixencia, accidentes graves a si mesmo ou a outras persoas.5. Falsear intencionadamente datos relativos a identidade, idade, etc. e a suplantación de identidade.6. A comisión de tres incumprimentos leves no prazo dun ano. Artigo 21.–Consecuencias.1. Os incumprimentos leves corríxense apercibindo por escrito ou coa perda de condición de usuario por un período de dous meses.2. Os incumprimentos graves corríxense coa perda da condición de usuario polo período dun ano, se a gravidade do mesmo o fai necesario. Artigo 22.–Procedemento.1. O traballador municipal que designe o alcalde ou concelleiro delegado será a persoa encargada de tramitar o procedemento.2. As propostas comunicaranse por escrito os interesados. Concederáselles dez días hábiles de audiencia para que estes poidan efectuar alegacións e presentar os documentos e informacións que estimen oportunas.3. Unha vez concluído o tramite de audiencia e a vista das alegacións presentadas polo usuario, o instrutor emitira o correspondente informe-proposta de resolución. Corresponderalle o alcalde a resolución do expediente, de conformidade co previsto no artigo 21.1 da Lei 71/1985, do 2 de abril, reguladora de bases de réxime local, sen prexuízo de que esa competencia poida ser obxecto de delegación. Disposición transitoria. Este documento non ten carácter retroactivo, as concesións de locais socio-culturais establecidas anteriores a este texto non se verán afectadas, non obstante, terán que adaptarse á nova normativa no momento en que esta entre en vigor. Disposición final. O seguinte regulamento foi aprobado por acordo do plenario municipal o día 17.07.2014 e entrará en vigor no momento da súa publicación nos termos nos que dita a normativa pertinente. Contra o presente acordo interporase recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses, a contar dende o día seguinte a publicación do presente anuncio, de conformidade co artigo 46 da Lei 29/1998, do 13 de xullo, da xurisdición contencioso-administrativa. Corcubión, 15 de setembro de 2014. Alcalde-presidente. Inmaculada Esther El Khatabi Llor